Jurasaidae

Jurasaidae er en nyoppdaget familie av små og spinkle biller.

Utseende 
Små (2,5-3 millimeter), spinkle, blekt gulbrune til mørkbrune biller. Hannene kan overflatisk minne mye om bløtvinger i underfamilien Malthininae, men skiller seg fra disse på at de ikke har store, påfallende, ytre kjønnsorganer. Hodet er kort og bredt med rundet utstående fasettøyne, antennener er litt kraftig trådformede, omtrent halvparten så lange som kroppen. Pronotum er firkantet, bredere enn langt. Dekkvingene er jevnbrede, nokså tynne, og forkortede slik at de bare dekker omtrent halve bakkroppen. Beina har noe forlengede hofter (coxae), tykke lår (femora), rette legger (tibiae) og smale, fem-leddete føtter (tarser). Hunnene er helt ulike hannene, larvelignende (neoteniske). Hode og antenner er normalt utviklede for et voksent insekt, kroppen er tynnhudet larvelik. Larvene er sylindriske, tynnhudete, skinnende hvite.

Levevis 
Arten lever på bakken under løvstrø, larvene lever trolig av å suge ut væske fra sopphyfer.

Utbredelse 
Gruppen er bare kjent fra den Atlantiske skogen i Brasil, et sterkt truet habitat. De er funnet både i regnskog og i tørrere krattskog (caatinga).

Systematisk inndeling 
Selv om artene overflatisk minner om bløtvinger, viser molekylære studier at de er nærmere beslektet med smellere, dette støttes av noen trekk ved larvene.

 Ordenen biller, Coleoptera
 Underordenen Polyphaga
 Overfamilien Smellere, Elateroidea
 Familien Jurasaidae Rosa, Costa, Cramp & Kundrata, 2020
 Slekten Jurasai Rosa, Costa, Cramp & Kundrata, 2020
 Jurasai digitusdei  Rosa, Costa, Cramp & Kundrata, 2020
 Jurasai itajubense  Rosa, Costa, Cramp & Kundrata, 2020
 Slekten Tujamita Rosa, Costa, Cramp & Kundrata, 2020
 Tujamita plenatulum Rosa, Costa, Cramp & Kundrata, 2020

Referanser

Eksterne lenker 
 

Biller
Biller formelt beskrevet i 2020
Dyr formelt beskrevet av Simone Policena Rosa
Dyr formelt beskrevet av Cleide Costa
Dyr formelt beskrevet av Katja Kramp
Dyr formelt beskrevet av Robin Kundrata
Brasils insekter